**OBRAZLOŽENJE IZVRŠENJA FINANCIJSKOG PLANA HRVATSKE AGENCIJE ZA OSIGURANJE DEPOZITA U PRVOM POLUGODIŠTU 2021. GODINE**

**1. RAČUN PRIHODA I RASHODA**

Ukupni prihodi Agencije u prvom polugodištu 2021. g. iznose 221.267.981,76 kn, a što je 55,97% manje u odnosu na isto razdoblje prethodne godine. Glavni razlozi smanjenja u odnosu na prethodno izvještajno razdoblje odnose se na prestanak prikupljanja premija za osigurane depozite i prihode od naplate u stečajnim postupcima banaka.

S obzirom da je iznos prikupljenih sredstava u Fondu veći od 2,50 %, temeljem Zakona koji je stupio na snagu 01.01.2021., prestaje se prikupljati premija.

Što se tiče naplate u stečajnim postupcima banaka, radi se o stavkama čija realizacija ovisi o eksternim faktorima (vođenju stečajnih postupaka koji nisu u nadležnosti Agencije) te o prihodima čija naplata nije linearna i kontinuirana, te su moguća značajna odstupanja realizacije u odnosu na plan u različitim izvještajnim razdobljima.

U prvom polugodištu 2021. g. iskazani iznos u kategoriji ukupnih prihoda sastoji se od:

- 117.647,34 kn od djelatnosti mandatnih poslova

- 209.479.949,62 kn prikupljeni doprinosi u sanacijski fond

- 11.663.268,47 kn prihodi od imovine (kamate po vrijednosnim papirima, prihodi iz stečajnim

masa banaka)

- 7.116,33 kn ostali prihodi (ostali nespomenuti, izvanredni prihodi)

Ukupni rashodi Agencije u prvom polugodištu 2021. g. iznose 4.054.599,61 kn, što je za 4,86% manje u odnosu isto razdoblje prethodne godine, što je nastavak trenda smanjenja rashoda i povećanja efikasnosti rada Agencije.

Ukupni rashodi odnose se na rashode poslovanja i rashode za nabavu nefinancijske imovine.

Rashodi poslovanja proizlaze iz kontinuiranog djelovanja Agencije i čine ga rashodi za zaposlene, materijalni rashodi, financijski rashodi i ostali rashodi:

* rashodi za zaposlene iznose 2.114.512,52 kuna
* materijalni rashodi iznose 1.372.000,19 kuna
* financijski rashodi iznose 367.568,94 kuna
* ostali rashodi iznose 200.517,96 kn

U prvom polugodištu 2021. u odnosu na prvo polugodište 2020. godine rashodi za zaposlene smanjeni su za 0,82%, materijalni rashodi smanjeni su za 8,31%, financijski rashodi povećani su za 18,81% i odnose se na negativne tečajne razlike.

Što se tiče izvanrednih/ostalih rashoda, u prvom polugodištu 2021. iznose 200.517,96 kn, a odnose se na troškove proizašle iz pravomoćnih sudskih presuda. U usporedbi s prošlom godinom, ostali troškovi bilježe rast zbog izgubljenih sudskih sporova, odnosno pravomoćnih presuda na teret Agencije.

**2. RAČUN FINANCIRANJA**

Sukladno Zakonu o osiguranju depozita i Zakonu o sanaciji kreditnih institucija i investicijskih društava, sredstva Fonda osiguranja depozita i sredstva Sanacijskog fonda prikupljaju se i drže na posebnim računima otvorenima kod HNB-a kao i na računu kod SRF-a, a koriste se isključivo za namjene utvrđene Zakonom o osiguranju depozita i Zakonom o sanaciji kreditnih institucija i investicijskih društava. Agencija je navedena sredstava ulagala isključivo u vrijednosne papire (trezorske zapise) Ministarstva financija i/ili obveznice RH.